CELEX: C2004/262/76
Language: sk
Date: 2004-10-23 00:00:00
Title: Vec T-302/04: Žaloba podaná dňa 26. júla 2004: Maison de l'Europe Avignon Méditerranée proti Komisii Európskych spoločenstiev

23.10.2004   
            
            
               SK
            
            
               Úradný vestník Európskej únie
            
            
               C 262/40
            
         Žaloba podaná dňa 26. júla 2004: Maison de l'Europe Avignon Méditerranée proti Komisii Európskych spoločenstiev
   (Vec T-302/04)
   (2004/C 262/76)
   Jazyk konania: francúzština
   Maison de l'Europe Avignon Méditerranée, so sídlom v Avignon (Francúzsko), v zastúpení: François Martineau, advokát, podal 26. júla 2004 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zaviazal Komisiu na zaplatenie celkovej sumy 394 066,76 eur z dôvodu nesplnenia svojich peňažných záväzkov voči Maison de l'Europe Avignon Méditerannée;
            
         
               —
            
            
               zaviazal žalovaného nahradiť všetky trovy konania, vyčíslené na sumu 10 000 eur.
            
         Žalobné dôvody a hlavné tvrdenia
   Žalobca uvádza, že Komisia už v roku 1996 neformálne vyjadrila úmysel zriadiť u žalobcu Info Point Europe. Podľa žalobcu bola situácia formalizovaná v roku 2000, keď žalobca a Komisia uzavreli zmluvu o zriadení Info Point Europe. V roku 2004 Komisia túto zmluvu vypovedala.
   Žalobca sa touto žalobou domáha platby za plnenia, ktoré uskutočnil od roku 1996 ako časť svojich úloh v rámci európskej informačnej siete Komisie, a to na základe zmluvnej zodpovednosti Komisie.
   Podľa žalobcu si Komisia nesplnila svoje zmluvné záväzky a je preto povinná uhradiť rôzne úroky z omeškania, plnenia uskutočnené počas festivalu v Avignon a náklady na prevádzku európskeho dokumentačného strediska od roku 1996.